ТIэш Светланэ и IэщIагъэр и псэм хэлъщ
Адыгэ Республикэм и Лъэпкъ библиотекэм зэIущIэ гуапэ щекIуэкIащ иджыблагъэ. АР-м щIыхь зиIэ и журналист, Адыгэ ТВ-м и нэтынхэр езыгъэкIуэкI, зи лэжьыгъэхэмкIэ къэрал куэдым щыцIэрыIуэ ТIэш Светланэ и творческэ зэIущIэм кърихьэлIат абы и ныбжьэгъухэмрэ лэжьэгъухэмрэ, АКъУ-м ФилологиемкIэ и факультетым журналистикэмкIэ иIэ къудамэм щIэс студентхэр, тхакIуэхэр, усакIуэхэр, егъэджакIуэхэр, Светланэ и творчествэм дихьэххэр, и къуажэгъухэр.
ТIэш Светланэ адыгей телевидением и «вагъуэ» нэхъыщхьэу къалъытэ, сыту жыпIэмэ, илъэс 28-рэ ипэ аращ япэ дыдэу эфирым зи макъ къыщыIуар. Телевиденэр къызэрызэрагъэпэщрэ журналист нэхъ пажэхэм хабжэу, махуэ къэс и лэжьыгъэм щIэщыгъуэ гуэрхэр хилъхьэу иджыри къыздэсым мэлажьэ.
Светланэ и пшыхьым кърихьэлIа-хэм яжриIэжын и куэдт. Зыкъым икIи тIукъым абы къигупсыса проекту нобэ Адыгэ ТВ-м къигъэлъагъуэхэр. Абыхэм я нэхъыщхьэу къыхэбгъэщ хъунущ «Адыгэм и дуней» зи фIэщыгъэкIэ проектыр. Зы илъэси къэмынэу ар хамэ къэралхэм щыпсэу ди лъэпкъэгъухэм яхохьэ, фестивалхэм, конференцхэм, зэхыхьэшхуэхэм ирагъэблагъэ, фильм телъыджэхэри ятрех. Апхуэдэу Светланэ щыIащ США-м, Австрием, Эстонием, Чехием, Тыркум, Израилым, Иорданием, Сирием, Германием, нэгъуэщI къэрал куэдми. Хэхэс гъащIэр зи натIэ хъуа ди лъэпкъэгъухэм я щыIэкIэ-псэукIэм теухуауэ абы фильму иIэр бжыгъэншэщ.
Журналистикэмрэ адыгэбзэмрэ яхуищI хэлъхьэныгъэхэм папщIэ ТIэшыр куэдрэ ягъэлъэпIащ къэрал, жылагъуэ дамыгъэхэмкIэ, гулъытэ хэхахэмкIэ. ЗэIущIэм щагъэува дапхъэм телът Светланэ къыхуагъэфэща щIыхь, фIыщIэ тхылъхэр, дамыгъэ лъапIэхэр. Апхуэдэуи езым къыдигъэкIа тхылъхэмрэ авторхэм я Iэр щIэлъу кърата къыдэкIыгъуэхэмрэ ягъэдахэрт дапхъэр.
ЗэIущIэм кърихьэлIахэм я упщIэхэмрэ къызэгъэпэщакIуэхэм ягъэхьэзырахэмрэ я жэуапу гъэщIэгъуэн куэд жиIэжащ Светланэ а махуэм. Абы къыхигъэщащ журналист IэщIагъэр екIуэкIа Iуэхугъуэхэмрэ бжыгъэхэмрэ къэгъэлъэгъуэжын къудейуэ зэрыщымытыр. «Творческэу убгъэдыхьэмэ, абы гъэщIэгъуэн куэд щыпщIэфынущ. Мис а бгъэдыхьэкIэрщ зэлъытар къыдэплъхэр ди лэжьыгъэм, IэщIагъэм къызэрыхущытыр, телевизионнэ нэтынхэм дыхьэхын-димыхьэхыныр. Сэ зэи къызэрыгуэкIыу сыбгъэдыхьэркъым си къалэным, атIэ ар зылъагъум телъыджэ щыхъун гуэр е дерс къызыхихын гуэр хызогъэхьэ», — жеIэ Светланэ. Псом япэ иригъэщыр, дауи, адыгэбзэр хъума зэрыхъунырщ, ар щIэблэм яIурылъу къэтэджын папщIэ дегъэхьэхынырщ. Абы и лъэныкъуэкIэ ТIэшым зыхуигъэувыж къалэнхэр редакцэм щызэфIигъэкI къудейкъым, атIэ республикэ утыкушхуэхэм зэхыхьэ гукъинэжхэр щрегъэкIуэкI, сыт щыгъуи щIэщыгъуэ гуэр къыхилъхьэу мэлажьэ. АР-м щыIэ зэIущIэхэр сыт щыгъуи езыгъэкIуэкIыр журналист цIэрыIуэрщ, псом хуэмыдэу гухэхъуэщ адыгэбзэкIэ къызэрагъэпэщхэр. Светланэ и Iэзагъымрэ и бзэм и къабзагъымрэ зыпащI щыIэкъым.
Пшыхьым хэтахэм къыхагъэщащ ТIэш Светланэ бгъэдэлъ хъугъуэфIыгъуэхэмрэ цIыхугъэмрэ, лэжьыгъэм хуиIэ лъагъуныгъэмрэ бгъэдыхьэкIэ къызэрымыкIуэмрэ. ЗэIущIэр игъэдэхащ илъэс куэд щIауэ журналистыр зыдэлажьэ, зи концертхэр иригъэкIуэкI «Ислъэмей» ансамблым.
НэщIэпыджэ Замирэ.
